Добраахвотнае таварыства садзейнічаньня арміі, авіяцыі і флёту Рэспублікі Беларусь

Добраахвотнае таварыства садзейнічаньня арміі, авіяцыі і флёту Рэспублікі Беларусь - абаронна-спартовае грамадзкае аб’яднаньне Беларусі, заснаванае ў 1991 годзе. На 2025 год рыхтавала аўтакіроўцаў і разьвівала авіяцыйныя і тэхнічныя віды спорту ў Беларусі. Сярод іншага, ДТСААФ Беларусі навучала адмыслоўцаў для Ўзброеных сілаў Беларусі. == Будова == На 2025 год Добраахвотнае таварыства садзейнічаньня арміі, авіяцыі і флёту Беларусі мела звыш 180 000 сябраў у складзе больш як 2200 суполак у 93 раённых установах. На ДТСААФ Беларусі працавала звыш 2800 супрацоўнікаў. У склад Таварыства ўваходзілі: 5 аэраклюбаў - Бабруйскі (Сычкава), Берасьцейскі (Міхалін), Віцебскі (Новакукавячына, Ноўкінскі сельсавет), Магілёўскі (Новае Пашкава) і Менскі (Ліпкі ў Партызанскім раёне і Хажова пад Мойсічамі); 5 дзіцяча-юнацкіх спартова-тэхнічных школ - водных відаў спорту (Менск, вул. Ігнаценкі, д. 7), Наваполацкая водных відаў спорту (падводны і мотабол), радыёспорту (Менск, вул. Кульман, д. 15), стралковага спорту (вул. Сямашкі, д. 15) і мотаспорту (з аддзяленьнямі ў Ашмянах, Воршы, Нясьвіжы і Слуцку); 5 гасьцініцаў-інтэрнатаў; 2 асяродкі павышэньня кваліфікацыі кіраўнікоў і адмыслоўцаў; аўтамабільная школа (Менск, Камсамольская вул., д. 11) і стралкова-спартовы-клюб (Менск, Даўгабродзкая вул., д. 75). ДТСААФ Беларусі мела 1755 транспартных сродкаў: 825 легкавікоў, зь іх 747 навучальных; 356 цяжкавікоў, зь іх 300 навучальных; 246 прычэпаў і паўпрычэпаў; 205 матацыклаў; 111 аўтобусаў, зь іх 86 навучальных; 76 паветраных суднаў; 58 адмысловых самаходаў, зь іх 3 навучальныя; 24 трактары. Для навучаньня прапаноўвалі: 440 тэарэтычных і 48 кампутарных клясаў; 129 аўтадромаў; 79 лябараторыяў; 6 мотабольных палёў; 4 тэхнічныя стадыёны; мотакросавую трасу. == Кіраваньне == Зьезд. Склікаецца аднойчы на 5 гадоў. Правамоцны пры наяўнасьці 2/3 прадстаўнікоў. Абірае Раду і Рэвізійную камісію. Рада. Абірае старшыню і Прэзыдыюм. Прэзыдыюм. Кіруе дзейнасьцю супрацоўнікаў. Рэвізійная камісія. Назірае за дзейнасьцю ўстановаў таварыства. == Задачы == Паводле Статуту задачамі таварыства ёсьць: падрыхтоўка насельніцтва да абароны; разьвіцьцё тэхнічных, авіяцыйных, ваенна-прыкладных гульняў і тэхнічнай творчасьці моладзі; садзейнічаньне патрыятычнаму выхаваньню; падрыхтоўка моладзі да вайсковай службы і працы; платная падрыхтоўка адмыслоўцаў на замову Міністэрства абароны, іншых дзяржаўных установаў, дзе прадугледжваецца вайсковая служба, для Ўзброеных сілаў, іншых войскаў і воінскіх утварэньняў; лётнае навучаньне курсантаў авіяцыйнага факультэту Вайсковай акадэміі Рэспублікі Беларусь; падрыхтоўка ваенна-тэхнічных адмыслоўцаў; ваеннае навучаньне насельніцтва. == Мінуўшчына == З 2004 году Добраахвотнае таварыства садзейнічаньня арміі, авіяцыі і флёту Беларусі брало ўдзел у Рэспубліканскай каардынацыйнай радзе кіраўнікоў палітычных партыяў і грамадзкіх аб’яднаньняў. З 23 траўня 2007 году пасаду старшыні займаў Анатоль Сьцяпук. Ад 2008 год штогод рыхтавала траціну новых аўтакіроўцаў краіны. На 2012 год мела ва ўласнасьці 27 аўташколаў, 5 аэраклюбаў, 3 спартовыя комплексы, 4 стралковыя клюбы і 5 спэцыялізаваных дзіцяча-юнацкіх спартова-тэхнічных школаў. Налічвала 110 тыс. сябраў. За 2013 год Добраахвотнае таварыства садзейнічаньня арміі, авіяцыі і флёту Беларусі атрымала даход у 262 млрд рублёў (27,5 млн даляраў). На 2014 год ДТСААФ Беларусі налічвала звыш 115 000 чалавек і разьвівала 19 тэхнічных, авіяцыйных і вайскова-дастасоўных відаў спорту. Сярод іншага, рыхтавала запас спартоўцаў для зборных дружынаў Беларусі ў 5 дзіцяча-юнацкіх спартова-тэхнічных школах. == Вонкавыя спасылкі == Электронныя звароты грамадзянаў (рас.) // Добраахвотнае таварыства садзейнічаньня арміі, авіяцыі і флёту Беларусі, 2025 г. Праверана 13 сакавіка 2025 г. Навіны (рас.)

Source: original